b'\n_START_ARTICLE_\nKlomadu teater\n_START_PARAGRAPH_\nKlomadu teater var et turn\xc3\xa9eteater med base p\xc3\xa5 Hamar i Hedmark. Navnet Klomadu er sammensatt av f\xc3\xb8rste stavelse i ordene KLOvn \xe2\x80\x93 MAske \xe2\x80\x93 DUkke. _NEWLINE_Teatret ble etablert i 1982, og hadde sin f\xc3\xb8rste premiere p\xc3\xa5 Hamar i 1983. Senere har teatret produsert en rekke forestillinger, hvorav flere har v\xc3\xa6rt samproduksjoner med andre teatre. Klomadu teater har v\xc3\xa6rt med \xc3\xa5 skape store utend\xc3\xb8rs teaterbegivenheter, som Laterna magica-forestillingene f\xc3\xb8r og under Vinter-OL p\xc3\xa5 Lillehammer i 1994. Teatret har ogs\xc3\xa5 v\xc3\xa6rt engasjert i det lokale teaterlivet, og p\xc3\xa5 1990-tallet var medlemmene med \xc3\xa5 drive Teaterforum, en sv\xc3\xa6rt aktiv virksomhet, med opptil 62 arrangement i \xc3\xa5ret: foredrag, gjestespill, seminarer, teaterkurs, kulturdager p\xc3\xa5 torget, bokpresentasjoner, Jazz og lyrikk-kro m.m. Klomadu teater spilte sin til n\xc3\xa5 siste forestilling i 2003.\n_START_SECTION_\nBesetningen\n_START_PARAGRAPH_\nTeatret ble startet av Andreas Jaggi og Nina Engelund i 1983. Senere ble teatret i mange \xc3\xa5r drevet av skuespillerne Nina Engelund og Karen H\xc3\xb8ie. Engelund var en av kompaniets stiftere, mens H\xc3\xb8ie begynte i Klomadu v\xc3\xa5ren 1990. De knyttet til seg en fast stab best\xc3\xa5ende av dramatiker, regiss\xc3\xb8r og skuespiller Svein Gundersen; komponist og musiker Bj\xc3\xb8rn Sverre Kristensen; dukkemaker og maskemaker Kirsten Ekern og kostymedesigner Ola Jevnaker.\n_START_SECTION_\nTematikk og teknikk\n_START_PARAGRAPH_\nKlomadu teater hentet stoff b\xc3\xa5de fra myter, eventyr og samtidslitteratur, og turnerte med forestillingene sine over hele landet. Teatret arbeidet hovedsakelig med teaterproduksjoner for barn og unge, men produserte ogs\xc3\xa5 forestillinger for et voksent publikum. Barns fantasi, lek og tankeverden var utgangspunktet for flere av gruppens forestillinger. Klomadu teater s\xc3\xb8kte \xc3\xa5 skape et organisk m\xc3\xb8te med publikum, i formspr\xc3\xa5k hentet fra forskjellige teaterformer. P\xc3\xa5 teatrets repertoar stod b\xc3\xa5de dialogteater, figur- og maskespill, gjerne i en blandingsform der figurer, masker, skygger, mime og klassisk teater ble brukt om hverandre. Formspr\xc3\xa5ket forsterket forestillingens intensjon, og ga hver produksjon et variert og helhetlig visuelt uttrykk.\n_START_SECTION_\nVirksomhet\n_START_PARAGRAPH_\nKlomadu teater ble invitert til flere festivaler, blant annet til Finland og Sverige. Stykket Koffertene ble blant annet spilt under Feministfestivalen i Stockholm (2000). Sampo Lappelill deltok i finalen Beste barneteater (1992), og med forestillinger som Sampo Lappelill, Koffertene og Kan den fly deltok teatret p\xc3\xa5 Assitej-festivalen i Kristiansand. Klomadu teater har gjestespilt p\xc3\xa5 Teatret V\xc3\xa5rt, Hedmark Teater og Det \xc3\xa5pne teater, turnert for Riksteatret, Hordaland Teater, Haugesund Teater, Agder Teater, Turn\xc3\xa9organisasjon for Hedmark, Norsk scenekunstbruk, Nordland Dukketeaterverksted (FiN), utallige kulturhus \xe2\x80\x93 og for fylker, kommuner, bibliotek, skoler og barnehager._NEWLINE_Stykket Arransikt og stjernefolket fra 1986 ble ogs\xc3\xa5 vist p\xc3\xa5 NRK Fjernsynet._NEWLINE_Klomadu teater mottok drifts-og produksjonsst\xc3\xb8tte fra Kulturr\xc3\xa5det, og fra andre offentlige instanser som Fond for lyd og bilde, Fond for ut\xc3\xb8vende kunstnere, Hedmark fylke, Hamar kommune og Fond for frilansere.'